Centurion-ongeluk: Trok ry drie voetgangers doodArgieffoto Foto: Netcare911 Drie mense is Vrydagoggend dood nadat ŉ vragmotor in Centurion, Gauteng, vier voetgangers getref het. Santi Steinmann, ŉ woordvoerder van Netcare 911, het gesê die ongeluk het in die besige Lenchenrylaan plaasgevind. “Drie van die voetgangers was reeds dood toe paramedici by die toneel opgedaag het. Die vierde voetganger het ernstige beserings opgedoen,” het Steinmann gesê. Die bestuurder van die vragmotor het matige beserings opgedoen. Die beseerdes is op die toneel gestabiliseer en na ŉ nabygeleë hospitaal geneem vir verdere behandeling. Die oorsaak van die ongeluk is nog nie bekend nie en word deur die polisie ondersoek.